坊間有好多 USB 充電器已經做到一開十,但 Size 大仲要拖外置火牛,好多人都話買隻直插式算數。市面上最勁嘅直插式款去到一開六,今次搵到呢隻就做到一開八,開價仲唔使 $100,一於試下佢堅唔堅?
呢隻一開八 USB 充電器平成咁,皆因佢冇牌子,個名亦夠晒平實,就咁叫 USB Power Adapter 咋!呢個充電器勁在直插電掣,就可以出到 8 個 USB 頭,8 個頭密密麻麻咁認真誇張!
到底 8 個頭出到幾多 A 呢?單一個頭最高出到 2,100mA(即 2.1A),8 個頭加埋,總共係 8,000mA(即 8A),規格上唔算突出,但考慮到直插又唔使拖火牛,都算係咁喇!
直插一開八真係好適合去旅行用,但佢個底只得英式三腳插頭,冇得換做其他腳,帶去旅行唯有帶多個轉插喇。
小記用部 Win8 Tablet 試充電,量度到 1.8A 左右電流,算係交足貨。再用 iPhone 6 試充電,插落個個頭都係 1.5A 左右,真係唔知幾種頭有乜分別喇。
售價:$98
查詢:展昇(2361 1295)